প্রতিটি পরিবারকে ন্যায়বিচার দিতে ব্যর্থ! কেন বললেন অভিষেক?

ওয়েব ডেস্ক : ধর্ষক জামিন পেয়েছে। তার প্রতিবাদ করতে গিয়ে সিআরপিএফ-এর হাতে ‘আক্রান্ত’ হন উন্নাওয়ের (Unnao rape case) নির্যাতিতা ও তাঁর মা। তা নিয়ে মন্তব্য করতে গিয়ে হাসিতে ফেটে পড়েছিলেন উত্তরপ্রদেশের মন্ত্রী ওপি রাজভার। এই বিষয়ে সমাজমাধ্যমে বিজেপিকে তোপ দাগলেন তৃণমূলের সর্বভারতীয় সাধারণ সম্পাদক অভিষেক বন্দ্যোপাধ্যায় (Abhishek Banerjee)।

তিনি সমাজমাধ্যমে লেখেন, “ধর্ষণে অভিযুক্ত বিজেপি বিধায়ক কুলদীপ সেঙ্গার জামিন পেয়েছেন। বিজেপির মিত্র উত্তরপ্রদেশের মন্ত্রী ওম প্রকাশ রাজভর নির্যাতিতাকে নিয়ে উপহাস করেছেন। এ নিয়ে বিজেপি নেতৃত্ব সম্পূর্ণ নীরব।”

সঙ্গে কটাক্ষ করে বলেছেন, “বিজেপি (BJP) শাসিত রাজ্যগুলিতে আজ ‘বেটি বাঁচাও’-এর বাস্তবতা এটাই। যখন দোষী সাব্যস্ত ধর্ষকরা মুক্তি পান এবং মন্ত্রীরা ভুক্তভোগীদের নিয়ে উপহাস করেন, তখন আমরা প্রতিটি কন্যা, প্রতিটি মহিলা, প্রতিটি পরিবারকে ন্যায়বিচার দিতে ব্যর্থ।”

আরও খবর : ‘পাপা আমার খুব কষ্ট হচ্ছে’ কানাডার হাসপাতালে মৃত্যু ভারতীয় যুবকের

সাল ২০১৭। তারিখ ৪ জুন। উন্নাওয়ে (Unnao rape case) ঘটে গিয়েছিল এক ভয়াবহ ঘটনা। ধর্ষণের শিকার হয়েছিল এখ যুবতী। সেই কাণ্ডে মূল অভিযুক্ত ছিলেন তৎকালীন বিজেপি বিধায়ক কুলদীপ সিং সেঙ্গার। এ নিয়ে মুখ্যমন্ত্রী যোগী আদিত্যনাথকে চিঠি লিখেছিলেন নির্যাতিতা। কিন্তু তাতেও কোনও সাড়া মেলেনি। এরপর ২০১৮ সালের ৮ এপ্রিল উত্তরপ্রদেশের মুখ্যমন্ত্রীর বাসভবনের সামনে গিয়ে ধর্না দিয়েছিল নির্যাতিতা ও তাঁর মা। সেখানেই আত্মহত্যার চেষ্টা করেছেলেন নির্যাতিতা।

তবে অভিযুক্তদের বিরুদ্ধে ব্যবস্থা না নিয়ে, নির্যাতিতার বাবাকেই গ্রেফতার করা হয়েছিল। কিন্তু তার পরে ঘটে যায় চাঞ্চল্যকর ঘটনা। পুলিশি হেফাজতে মৃত্যু হয় নির্যাতিতার বাবার। সে বছরেই ভারতীয় দণ্ডবিধির ৩৭৬ এবং পকসো আইনে কুলদীপকে দোষী সাব্যস্ত করা হয়। অভিযুক্তে যাবজ্জীবনের কারাদণ্ড দিয়েছিল আদালত। কিন্তু সম্প্রতি দিল্লি আদালত অভিযুক্তকে জামিন দিয়েছে। তা নিয়ে প্রতিবাদ দেখাতে গিয়ে ইন্ডিয়া গেটের সামনে আক্রান্ত হন নির্যাতিতা ও তাঁর মা। এই পরিস্থিতিতে বিষয়টিকে নিয়ে মন্তব্য করতে গিয়ে যোগী রাজ্যের মন্ত্রী ওপি রাজভর উপহাস করেছিলেন। তা নিয়ে নিন্দার ঝড় উঠেছিল সমাজমাধ্যমে। এবার এ নিয়েই বিজেপিকে আক্রমণ করলেন অভিষেক বন্দ্যোপাধ্যায়।